L 330/92
RO
Jurnalul Oficial al Uniunii Europene
23.12.2022
(b) tranziția către o economie circulară care să asigure un consum și o producție durabilă, să maximizeze utilizarea eficientă a resurselor și să reducă la minimum generarea de deșeuri, în special de deșeuri de plastic, și să prevină poluarea cu materiale plastice marine și cu microplastice; (c) integrarea valorii protejării ecosistemelor și a biodiversității în planificarea națională și locală, în strategiile de reducere a sărăciei și în conturi, precum și promovarea punerii în aplicare a acordurilor multilaterale de mediu relevante, inclusiv în ceea ce privește biodiversitatea și comerțul internațional cu specii sălbatice de faună și floră; (d) protejarea, conservarea și regenerarea terenurilor și a solurilor și amenajarea durabilă a teritoriului cu scopul asigurării neutralității din punctul de vedere al degradării terenurilor; (e) cooperarea în vederea gestionării durabile a pădurilor și a îmbunătățirii guvernanței în domeniul forestier, inclusiv prin contribuții la cooperarea regională în ceea ce privește combaterea exploatării forestiere ilegale și a comerțului aferent, a defrișărilor și a degradării pădurilor, inclusiv prin promovarea lanțurilor de aprovizionare cu produse agricole de bază care nu implică defrișări, promovarea conservării, a împăduririi, a reîmpăduririi, a restabilirii și a îmbunătățirii stocurilor de carbon forestier; această cooperare poate include încheierea unui acord de parteneriat voluntar cu privire la asigurarea respectării legislației, guvernanța și schimburile comerciale în domeniul forestier; (f) gestionarea eficientă a parcurilor naționale și desemnarea și protejarea zonelor cu o biodiversitate bogată și cu ecosisteme fragile, cu respectarea în mod corespunzător a comunităților locale care trăiesc în respectivele zone sau în apropierea lor și a speciilor amenințate și pe cale de dispariție; (g) protejarea și gestionarea durabilă a resurselor costiere și marine, inclusiv a zonelor marine protejate și a mediului acestora; (h) prevenirea circulației transfrontaliere ilegale a substanțelor chimice, a deșeurilor solide și electronice și a deșeurilor marine, a substanțelor care diminuează stratul de ozon și a speciilor amenințate și pe cale de dispariție; prevenirea poluării apei, a solului, a aerului și a poluării fonice; (i) asigurarea unei gestionări incluzive, reziliente și raționale din punct de vedere ecologic a substanțelor chimice și a deșeurilor; (j) promovarea cooperării privind gestionarea durabilă a apei și a salubrității pentru a asigura disponibilitatea, calitatea și eficiența apei; (k) promovarea ecoinovării și a tehnologiilor curate, pentru a susține și a implementa tehnologii de mediu, produse și servicii durabile, inclusiv prin stimulente fiscale și financiare adecvate; (l) promovarea utilizării sistemelor de observare a Pământului în ceea ce privește aspectele de mediu, precum și consolidarea capacităților și schimbul de experiență în domeniu.
Articolul 44 Guvernanța oceanelor (1) Părțile consolidează dialogul și cooperarea cu privire la aspectele legate de guvernanța oceanelor în vederea promovării conservării pe termen lung și a gestionării durabile a resurselor marine vii și a ecosistemelor marine.
(2) Părțile își consolidează cooperarea privind conservarea, gestionarea și exploatarea durabilă a resurselor marine vii, astfel cum sunt definite în Convenția Națiunilor Unite asupra dreptului mării (UNCLOS), adoptată de Cea de a treia conferință privind dreptul mării la 10 decembrie 1982, și în Codul Organizației pentru Alimentație și Agricultură (FAO) de conduită responsabilă privind activitățile din sectorul pescăresc, adoptat prin Rezoluția nr.
4/95 a Conferinței FAO din 31 octombrie 1995.
Părțile se angajează să coopereze pentru promovarea punerii în aplicare a obiectivelor Acordului FAO privind promovarea respectării măsurilor internaționale de conservare și gestionare de către navele de pescuit în marea liberă, adoptat la Roma la 24 noiembrie 1993 și ale Acordului ONU pentru punerea în aplicare a dispozițiilor Convenției Națiunilor Unite asupra dreptului mării din 10 decembrie 1982 în legătură cu conservarea și gestionarea stocurilor de pești anadromi și a stocurilor de pești mari migratori, adoptat la New York la 4 august 1995.
(3)
În plus, părțile convin să coopereze:
(a) pentru promovarea punerii în aplicare a Acordului FAO privind măsurile de competența statului portului pentru prevenirea, descurajarea și eliminarea pescuitului ilegal, nedeclarat și nereglementat, adoptat la Roma la 22 noiembrie 2009;